Abigail Adamsová

Abigail Smithová Adamsová (neprechýlene Abigail Smith Adams; * 22. november 1744, Weymounth, Massachusetts, USA – † 28. október 1818, Quincy, Massachusetts, USA) bola manželka druhého amerického prezidenta Johna Adamsa, prvá dáma Spojených štátov od 4. marca 1797 do 4. marca 1801. Jedna z dvoch žien, ktoré boli manželkou aj matkou amerického prezidenta.

 Život 
Narodila sa ako druhá dcéra reverenda Williama Smitha a Elisabeth Quincy Smithovej. Quinceyovi boli stará a vážená rodina. Abigail ako dievča nesmela získať formálne vzdelanie, vedomosti nadobudla intenzívnym samoštúdiom a debatami v rodinnom kruhu. Keď sa zoznámila s advokátom Johnom Adamsom, matka najskôr bola proti tomuto vzťahu, pretože Adams nepochádzal z dostatočne vznešenej rodiny. 25. októbra 1764 ich oddal jej otec, reverend William Smith. Abigail sa s manželom presťahovala na jeho zdedenú farmu v Braintree. Adams bol kvôli svojmu povolaniu nútený cestovať, a preto sa o farmu starala prevažne ona. Počas desiatich rokov mala päť detí (šesť pôrodov):
 Abigail „Nabby“ (* 1765 – † 1813)
 John Quincy Adams (* 1767 – † 1848), 6. prezident USA.
 Susanna (* 1768 – † 1770)
 Charles (* 1770 – †1800)
 Thomas (* 1772 – † 1832) 
 Elizabeth (*/† 1777)

Abigail Adamsová sa snažila bojovať za práva žien a Afroameričanov a za zrušenie otrokárstva. V roku 1785 sa s manželom odsťahovala do Spojeného kráľovstva, kde jej manžel pôsobil ako veľvyslanec. Po návrate bol v roku 1789 zvolený za viceprezidenta, a preto sa rodina opäť sťahovala, tentokrát do Philadelphie. 

V roku 1796 sa jej manžel stal 2. prezidentom Spojených štátov a ona sa tak stala prvou dámou krajiny. Od roku 1800 prebývali v prezidentskom dome vo Washingtone. V roku 1801 federalista John Adams prehral prezidentské voľby so svojím viceprezidentom Thomasom Jeffersonom a manželia sa preto vrátili do Quincy (v roku 1792 bolo mesto Braintree premenované na počesť rodiny na Quincy). 

Abigail Adamsová mala krehké zdravie, často trpela rôznymi ťažkými chorobami. Zomrela 28. októbra 1818 na týfus.

 Referencie 

 Zdroj 


 Iné projekty 

Kategória:Prvé dámy USA
Kategória:Osobnosti z Massachusetts
Kategória:Osobnosti na poštových známkach USA